részlet

© Szabó T. Anna, 2024

„letanyázni a drága vigasznál,

mert a vigasz a legnehezebb”

Szilágyi Domokos: Harminckét sor a boldogságról (részlet)

Lesz vigasz

lösz vögösz

lasz vagasz

Lisz vigisz

Lusz vugusz

Tandori Dezső: Hogy ki ne jöjjünk
a gyakorlatból

MINDEN, MI

Nincs. Van.

Édesanyámnak

Nincsen nehezebb, nincsen nehezebb,

vágyni mosolyod, vágyni kezedet.

Vágyni tovatűnt tested melegét,

mert már sohasem, mert még nem elég.

Volt-csak ölelés, volt-lett puhaság,

nincs lesz, ami volt – nincs már ruha rád,

nincs már ajakír, táska, se cipő,

már csak idebenn, már csak levegő.

Jár-jár, ki-be jár bennem meleged,

szültél, maradok mindig teveled,

voltam kicsi lány, lettem: a kapocs,

élő hagyaték, én még maradok.

Mindig elereszt, élni ki tanul.

Várlak idelenn, vársz rám odatúl,

egyszer, ami van, mind-mind odaszáll,

s van bár a határ, nem rím a halál:

megtart, aki élt – lélek, nem anyag,

édes anyafény, tűz lett, puha nap,

itt lesz, igen itt: víz lett, levegő,

élni ha segít, mind ő, bizony ő,

földről felemel, formál, alakít –

felnéz, akit óv, s nem fél: csupa hit.

Hiány, vers

A szakadéktól elfordulni:

az önzés és a gyávaság.

A szakadékba belenézni:

a veszteség, az árvaság.

A hiány: álomban és ébren

beforrhatatlan élű seb.

A teljesség a tág sötétben

még érettebb, még édesebb.

Aki anyátlan: körbeéri

a megválthatatlan menny ege,

percenként tucatszor cseréli

a levegőjét, be, ki, be.

Mert élni kell még, lélegezni.

Ki testből testté született,

az időből még nem léphet ki,

testeket teremt és etet.

Viseli árvaságát: bátor.

Simogatja a test helyét.

Másoknak adja, már magából,

az édesanyja melegét.

Így pislákol fel test a testben,

és így vigasztal, ami seb,

és izzik egyre élesebben:

a hiány egyre fényesebb.

Zöld öröm

Zöld öröm, lobogj felettünk,

madárdal, csobogj felettünk,

nagy ritmus, őrizd a rendünk,

te segíts énekké lennünk!

Átélni tág létünk teljét,

időnket engedni: teljék –

nem bánthat se vég, se múlás:

kihunytunk örökös gyúlás.

Ritmusunk emel és megtart,

szülessen minden, mi meghalt –

dallam vagy, ritmus, ki por vagy:

föld-öröm, aranyfény forgat!

Ahol élsz

Ott, ahol élsz, ott láss csodát.

Egy cefreszagú almafát.

Vadmurok ernyőjén a foltot.

Egy piros falat, mikor boldog.

Hullott szilvákat, pocsolyákat.

Ahogy a vad nyár mindent áthat.

A napunk úgyis lemegy egyszer.

De addig: fogd, és ne ereszd el.

Tartalom

MINDEN, MI

Nincs. Van.

Hiány, vers

Zöld öröm

Ahol élsz

Tíz látásgyakorlat

Mozaik

Varázslódal

Padon

Rigó és pocsolya

A létezését

„A megnyerhető veszteség”

Konstans

Három őszi sanzon

HATÁROK

Határok

Álmodott vers és éber fordítás

Ha van

A hely

Mert most mi még

A lélegzet verse

Nagyanyám fája

„A Földön élni ünnepély”

Átkelni

Egy emlék hátlapjára

Ima

Animula

LÉTHÁZ

Anna ánanda

Menni

Létház

„Az ihlet perce”

Belbecs

Kimondani

Teremtődni, teremteni

Lány a hídon

Kővers

A vers

Jelek

Titok

Ablak

Japán pillanat

A feltámadás dicsérete

Húsvét

Eol

IDŐTLEN

Időtlen én

Bennünk a tenger

Nyári reggel a Somló-hegyen

Ha a

KINTBENT

Kintbent

Bekerít

Csapda

Amikor engem

„Hozzávetőleges megközelítések”

TŰZBEN

Házasság

Tűzben

Mondogatnivaló

A tigris

Szól a faunhoz a nimfa

A kegyetlen nimfa

Syrinx első tánca

Diána tánca

Nimfák kara

Loreley vízi nimfa dala

HÍRVIVŐ

Merül, merít

A hírvivő

A képmesélő

Ami nehéz

Telni

MQ

„The physical impossibility of death in the mind of someone living”

Halálhír

Zuhatag

A tó

Mélységes mély: tükör

Él.

Érvénytelen jegy

MQ

Prizma

MAGADBÓL, ÖRÜLJ

Indul

Szembeszéd

Látszó, láthatatlan

Át, túl: él

Felszálló főnix

Határtalan

„A teljesség felé”

Örömdal

Jegyzet

MAGVETŐ

KÖNYVKIADÓ ÉS KERESKEDELMI KFT.

www.magveto.hu

www.facebook.com/magveto

magveto.kiado@lira.hu

Felelős kiadó Dávid Anna

ISBN 978 963 14 4408 7

Felelős szerkesztő Szegő János

Kézirat-előkészítő Molnár Eszter Edina

Korrektor Hradeczky Moni

A borító Félix Vallotton festményének felhasználásával készült

A kötetet Pintér József tervezte

Műszaki vezető Takács Klári

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

EB Garamond – SIL Open Font License

Noto Sans Symbols 2 – SIL Open Font License

Source Serif 4 – SIL Open Font License